Raymond Fernand Loewy (* 5 November 1893 in Parys; † 14 Julie 1986 in Monte Carlo, Monaco) was 'n Frans-Amerikaanse nywerheidsontwerper wat naas Hans Ledwinka as uitvinder van die stroomlyn-ontwerp beskou word. Die omvang en skaal van sy ontwerpe strek oor 'n wye spektrum nywerhede – 'n prestasie wat internasionale erkenning aan Loewy besorg het. So het sy portret op 31 Oktober 1949 op die titelblad van die nuustydskrif Time verskyn. Van die byname, wat aan hom verleen is, was The Man Who Shaped America, die Father of Streamlining en The Father of Industrial Design. Loewy het die grootste deel van sy loopbaan, wat oor sewe dekades gestrek het, in die Verenigde State deurgebring waar hy onder meer die kentekens van maatskappye soos Shell, Exxon, TWA en BP ontwerp het, asook die Greyhound Sceniccruiser-bus, outomatiese verkoopmasjiene vir Coca-Cola, die verpakking van Lucky Strike-sigarette, Coldspot-yskaste, motors soos die Studebaker Avanti en Champion, en die livrei vir die presidensiële vliegtuig Air Force One.